user
Wahala nla ṣẹlẹ laarin awọn ọmọ Olubadan at’aburo ẹ


assistant
Bi wọn ba n sọ pe ọlá níyọnu; tabi pe ile ọla, ile ariwo; apẹẹrẹ iru ẹ lo ṣẹlẹ ninu ẹbi Olubadan ilẹ Ibadan, Ọba Lekan Balogun bayii, nitori bi idile ọhun ṣe wa ninu iṣoro pẹlu bi awọn ọmọ kabiesi pẹlu aburo ọba Ibadan yii ṣe doju ija buruku kọra wọn nitori ogun ọba naa.

Ọrọ naa ti kan Ọba Balogun funra rẹ paapaa pẹlu bi ori-ade naa ṣe doju ija kọ awọn ọmọ bibi inu ẹ ọhun, o ni niṣe loun yoo kọ wọn lọmọ patapata.

Akọbi Olubadan lọkunrin, Arẹmọ Fẹmi Balogun, pẹlu awọn ọmọbinrin ọba naa meji, Ọmọọbabinrin Yinka Balogun pẹlu Bukọla Balogun ni wọn fẹsun jibiti kan aburo Olubadan, Sẹnetọ Kọla Balogun, wọn ni niṣe lọkunrin naa jokoo le ọpọlọpọ owo atawọn dukia kan to jẹ ti Ọba Balogun ti i ṣe baba awọn mọlẹ.

Kọla Balogun lo ṣẹṣẹ kuro nipo gẹgẹ bii sẹnetọ to n ṣoju iha Guusu ipinlẹ Ọyọ nileegbimọ aṣofin agba niluu Abuja.

Ki i ṣe pe awọn ọmọ Olubadan yọ ọrọ naa sọ, ẹgbẹ kan wa lori ikanni ayelujara ti wọn n pe ni Wọsaapu, gbogbo ọmọ agboole Aliwo, n’Ibadan, to jẹ idile Ọba Balogun lo wa ni ikanni yii, nibẹ ni wọn kọ awọn ẹsun ọhun si, iyẹn ni pe ẹnikẹni to ba ri kinni naa nibẹ lo le ṣe ẹda rẹ, ko si fi i ranṣẹ si ẹnikẹni nibikibi lorilẹ aye.

Nigba ti awọn ọmọọba wọnyi yoo tun fọba le e, wọn kuku kọwe ẹsun ọhun sita gbangba lọjọ kọkandinlọgbọn (29), oṣu Kẹsan-an, ọdun 2023 yii. Wọn kọ ọ si ọga agba awọn ọlọpaa, wọn kọ ọ si olori ajọ EFCC lẹkun Ibadan, wọn si kọ ẹsun yii kan naa ranṣẹ si gbogbo awọn baálé, baálé Aliwo, n’Ibadan, to jẹ agboole wọn.

Igbesẹ yii bi Sẹnetọ Balogun ninu gidigidi, n lo ba bẹ awọn agbẹjọro rẹ lọwẹ, o ni awọn ọmọ ẹgbọn oun ti tọ oun nija, wọn ti pe ṣoṣo, dandan ni ki wọn ri ṣoṣo, oun si fẹ ki wọn ba oun kọ wọn lọgbọn ti wọn ko ni i gbagbe laelae.

Loju-ẹsẹ ni lọọya rẹ, Amofin Lateef Raheem, kọwe si ọga agba fun ileeṣẹ ọlọpaa ipinlẹ Ọyọ, o ni ki CP Adebọla Hamzat mu wọn gẹgẹ bo ṣe n mu afurasi ọdaran, ko si gbe wọn lọ si kootu fun ẹsun ibanilorukọjẹ.

Atawọn ti wọn fẹsun jibiti kan eeyan, atẹni to pada fẹsun ibanilorukọjẹ kan wọn, eeyan Olubadan ni gbogbo wọn, Ọba Balogun si waa wa laarin idanwo ọna meji, akọkọ ni ti aburo rẹ ti wọn jọ jẹ ọmọ iya, ọmọ baba kan naa, ìkejì ni tawọn ọmọ to bi funra rẹ gan-an.

Ṣugbọn ọba naa ko bẹru lati da ẹni to ṣaṣeju lẹjọ, lọgan lo ti gboju agan sẹni to ṣebi ninu wọn.

Ko too di pe sẹnetọ ti wọn fẹsun kan paapaa wi kinni kan l’Ọba Balogun ti sọrọ, o ni loootọ, ọmọ bibi inu oun lawọn olùfẹ̀sùnkàn, ṣugbọn ta a ba da a silẹ ta a tun un ṣa, ko si eyi to ṣanfaani to Kọla, aburo oun ninu

gbogbo wọn, nitori ọkunrin sẹnetọ naa nikan loun ri gẹgẹ bii aladuuroti ati oluranlọwọ oun nigba idẹrun ati lọjọ kan ipọnju.

Ninu atẹjade ti oun funra rẹ fọwọ si, Ọba Balogun ṣalaye pe, “O ṣe ni laaanu pe ko si ọkan bayii to jẹ ootọ ninu gbogbo ẹṣun ti wọn fi kan aburo mi kan ṣoṣo ti mo ni laye yii, ẹni to si fẹsun ọhun kan an nikan lo le ṣalaye idi to ṣe ṣe bẹẹ. Ṣugbọn ohun yoowu ti ibaa gba lero, igbesẹ yii ko lorukọ meji, ibanilorukọjẹ patapata ni.

“Latigba ti iroyin yii ti jade ni mo ti n gbiyanju lati pe ẹni to kọwe ọhun, ṣugbọn n ko ti i ri i ba sọrọ rara di bi mo ṣe n sọrọ yii.

“Ki gbogbo aye le mọ iru aburo ti mo ni, mo ni lati sọ ọ ni gbangba pe ipa ribiribi lo n ko ninu aye mi. Oun nikan lo duro ti mi nigba ojo ati nigba ẹẹrun. Koda gan-an,  ti mo ba sọ pe o n ṣanfaani fun mi ju awọn ọmọ mi ti a n sọ wọnyi lọ, ki i ṣe ọrọ asọgbọnnu rara.Titi aye ni n o maa dupẹ lọwọ Ọlọrun to fun mi ni aburo to jẹ oninuure ati ọmọluabi eeyan yii, iru eeyan bẹẹ ṣọwọn gan-an ni.

“Nitori idi eyi, mo ni lati bẹ aburo mi loju Gbogbo aye bayii pe ko dariji ọmọ naa, ọmọde lo n ṣe e, nitori awọn ẹsun to ka silẹ wọnyi ko lẹsẹ nilẹ. Ba a ba ni ka sọ ọ ni tilana ofin paapaa, awọn awijare ọhun ko rẹsẹ walẹ; mo tun un sọ lẹẹkan si i, awọn ẹsun wọnyi ko rẹsẹ walẹ.

“Ko si inu idile ti wọn ki i ti i ni ikunsinu sira wọn, ṣugbọn nibi ta a ba ti n ba aigbọra ẹni ye wa debi a n ba ara ẹni lórúkọ jẹ, nnkan mi-in ti wọ ọ niyẹn. Bo ba waa jẹ ọmọ bibi inu mi lo n hu iru iwa bẹẹ, mi o ni i bikita lati kọ iru ọmọ bẹẹ lọmọ”.

Ninu iwe ẹsun ti Amofin Raheem ti i ṣe agbẹjọro Olubadan kọ si ọga agba awọn ọlọpaa ipinlẹ Ọyọ lọjọ karun-un, oṣu kẹwaa, ọdun 2023 yii, baba to ṣẹṣẹ kuro nipo sẹnetọ yii sọ pe ko si dukia Ọba Balogun kankan lọwọ oun, bẹẹ loun ko ba ẹgbọn oun yii mojuto dukia rẹ kankan debi ti oun yoo tiẹ gbiyanju lati sọ ọkan ninu ẹ di tara oun.

O ni ohun to dun oun ju ni bi wọn ṣe pin lẹta to kun fun ẹsun ibanilorukọjẹ ọhun kari aye nitori niṣe ni wọn pin in kaakiri ori ẹrọ ayelujara, to si dohun ti gbogbo aye n ri.

O waa rọ CP Adebọla Hamzat ti i ṣe ọga agba awọn ọlọpaa ipinlẹ Ọyọ lati pe awọn ọmọ Olubadan naa, ko si ṣewadii idi ti wọn ṣe pinnu lati ba oun lorukọ jẹ lọwọ wọn.